**NAČINI, ELEMENTI I KRITERIJI VREDNOVANJA U NASTAVI MATEMATIKE – NASTAVA NA DALJINU**

Nastava na daljinu odvija se u izvanrednim okolnostima i treba iskoristiti sve njezine prednosti, a pokušati  izbjeći većinu nedostatka. U prvom planu je dobrobit samih učenika.

Praćenje i vrednovanje će se provoditi kontinuirano kroz redovitost prisutnosti na nastavi te redovito praćenje točnosti pri rješavanju zadanih zadataka.

Prate se aktivnosti rada kod kuće i redovitost pisanja domaćih zadaća te vrednovanje uz rješavanje listića sa zadacima, zadaće koje se ocjenjuju i upisuju prema dogovorenim uvjetima i vremenskom periodu, dodatne domaće zadaće, poticajni zadatci, plakati, prezentacije, suradnja na nastavnom satu uz posebnosti i isticanje pri radu i izuzetna zainteresiranost.

Ocjene će biti temeljene uvidom u:

* redovitost prisutnosti,
* redovitosti pisanja zadaća,
* provjere točnosti zadaća i nastavnih listića
* u kvizove putem digitalnih alata, plakate, prezentacije i umne mape

U slučaju nemogućnosti zaključne ocjene, ako učenik treba odgovarati za veću ocjenu ili ispraviti ocjene, biti će dogovoren pismeni ispit i kratki usmeni razgovor (zbog analize ispita i dodatnog pojašnjenja zadataka i odgovora).

Učitelj u rubriku BILJEŠKE prati aktivnost, motiviranost te angažman svakog učenika. Bilježi domaće zadaće i to s obzirom na njihovu kvalitetu, ali i redovitost. Pritom je važno davati povratne informacije u kojima treba objasniti što je dobro te gdje postoji mogućnost za unaprjeđenje.

Zaključna ocjena na kraju godine izvodi se na sličan način kao što je bilo i prijašnjih godina. Uzimaju se u obzir svi elementi vrednovanja i cjelokupni rad učenika tijekom cijele školske godine te se procjenjuje razina ostvarenosti odgojno-obrazovnih ishoda, kompetencija, znanja, vještina, sposobnosti, samostalnosti i odgovornosti prema radu tijekom nastavne godine. Dakle, na **jednaki se način uzimaju u obzir ocjene i rad tijekom nastave na daljinu, kao i one iz ostatka nastavne godine**.

ELEMENTI VREDNOVANJA

|  |  |  |
| --- | --- | --- |
| ELEMENTI | KRITERIJI | NAČINI |
| **USVOJENOST ZNANJA I VJEŠTINA** | - opisuje matematičke pojmove  - odabire pogodne i matematičke ispravne procedure te ih provodi  provjerava ispravnost matematičkih postupaka i utvrđivanja smislenosti rezultata  - upotrebljava i povezuje matematičke koncepte | - kreiranje radnog listića za sve učenike te mogućnost vraćanja radnog listića na ispravak i ograničenje vremena rješavanja  - igre, kvizovi, kraći zadaci u digitalnim alatima s povratnom informacijom, plakati, umne mape, prezentacije |
| **MATEMATIČKA KOMUNIKACIJA** | - koristi se odgovarajućim matematičkim jezikom (standardni matematički simboli, zapisi i termini)  - koristi se odgovarajućim matematičkim prikazima za predstavljanje podataka  - postavlja pitanja i odgovara na pitanja koja nadilaze opseg izvorno postavljenoga pitanja | - učenikova komunikacija u virtualnoj učionici |
| **RJEŠAVANJE PROBLEMA** | - prepoznaje relevantne elemente problema i naslućuje način rješavanja istih  - modelira matematičkim zakonitostima problemske situacije uz raspravu  - ispravno rješava probleme u različitim kontekstima | - zadavanjem jednostavnih problemskih i misaonih zadataka koristeći nastavni listić te određeni digitalni alat |

**Kriteriji vrednovanja**

|  |  |
| --- | --- |
| **Ocjena** | **Usvojenost obrazovnih sadržaja** |
| **Nedovoljan** | * neusvojenost minimuma temeljnih pojmova * neprepoznavanje osnovne tematike |
| **Dovoljan** | * prepoznaje temeljne pojmove * odgovara po sjećanju, bez dubljeg razumijevanja * do rezultata dolazi uz pomoć učitelja |
| **Dobar** | * reproducira temeljne pojmove * razumije gradivo, ali ga ne zna primijeniti niti obrazložiti vlastitim primjerima * uz pomoć nastavnika rješava jednostavne zadatke * nije dovoljno samostalan |
| **Vrlo dobar** | * razumije gradivo * služi se usvojenim znanjem * navodi vlastite primjere * samostalno rješava i složenije zadatke |
| **Odličan** | * stečeno znanje primjenjuje na nove, složenije primjere * uspješno uočava i izvršava korelaciju sa srodnim gradivom * sposoban je prenositi znanje drugim učenicima * služi se dodatnim izvorima znanja i informacijama iz različitih medija |

**Vrednovanje plakata, prezentacija, umnih mapa i ostalih kreativnih sadržaja**

|  |  |  |  |  |
| --- | --- | --- | --- | --- |
| JASNOĆA PORUKE | Jasno i precizno prenosi poruku | Nije potpuno jasna poruka | Djelomično jasna poruka | Nejasna poruka |
| KVALITETA SADRŽAJA | Sadržaj jasan, potpun i zanimljiv | Sadržaj je djelomično atraktivan | Ne pobuđuje interes promatrača | Nedovoljno jasan sadržaj |
| KREATIVNOST | Estetski oblikovano | Kreativno, ali nedovoljno estetski oblikovano | Površno kreativno oblikovano | Nedovoljno estetski i kreativno oblikovan. |
| IZGLED I PRIKLADNOST PRIKAZA | Primjereno, potpuno i pregledno | Moguće je utjecati na svijest promatrača | Nepregledno, površan prikaz | Nejasan prikaz, slika i tekst su neprilagođeni osnovnoj poruci. |

**UČENICI S TEŠKOĆAMA**

Kod učenika s teškoćama vrednuje se njegov odnos prema radu i postavljenim zadacima te odgojnim vrijednostima. Metode, načini i postupci vrednovanja primjereni su učenikovoj teškoći i osobnosti te je vrednovanje usmjereno na poticanje učenika na aktivno sudjelovanje u nastavi, na razvijanje učenikovog samopouzdanja i osjećaja napredovanja kako bi kvalitetno iskoristio postojeće sposobnosti i razvio neke nove. Također, metode, načini i postupci vrednovanja u skladu su s preporukama stručnog tima i jasni svim sudionicima u procesu vrednovanja. Razinu razvijenosti kompetencija učenika provjerava se u obliku u kojemu mu njegova teškoća najmanje ometa rad i u kojemu se učenik najbolje može izraziti. Pogreške nastale zbog teškoće ispravljaju se, ali ne smiju utjecati na cjelokupno vrednovanje rada, tj. na ocjenu koja će biti popraćena i opisno.